Куэдкъым — цIыху мин щищ къудейщ
ИлъэсыщIэ махуэ зыгъэпсэхугъуэхэм Сочэ и бгыщхьэ хьэщIэщхэм, Красная Полянэ, адыгэхэр КъуэбыдэкIэ зэджэм, цIыху мин 300 къекIуэлIэнущ. Апхуэдиз хьэщIэщхэм я пэшхэм я проценти 10-ращ зэкIэ хуиту къэнар, ауэ ахэри зэрызэрапхъуэнум шэч хэлъкъым. Псалъэм къыдэкIуэу жыпIэнумэ, Архъыз и хьэщIэщ псори яубыдащ бгым къежэхыныр фIыуэ зылъагъухэм. ГурыIуэгъуэщ ди цIыхухэм я лъэр зыпхар. Европэм и бгы зыгъэпсэхупIэхэм я нэхъыбэр зэхуэщIащ, уеблэмэ Евросоюзым хэт къэралхэр зэщыхьэжащ я хьэщIэщхэр ягъэлэжьэн-ямыгъэлэжьэным теухуауэ зэгурымыIуэу. Къапщтэмэ, Италием, Германием, Австрием е нэгъуэщI къэралхэм кIуэуэ зыщызыгъэпсэхуну франджыхэм тхьэмахуэ карантин я унэм «щапшынынущ» къагъэзэжа нэужь. ЕС-м хэмыт Швейцарием и Iуэхур тыншщ, абы и бгы зыгъэпсэхупIэхэр лэжьэнущ.
Къуэбыдэи нобэрей зы теплъэ.
Дауэ щымытми, цIыхухэр мэшынэ нэгъуэщI къэралхэм кIуэну. Аращ ди къэралым и щIымахуэ зыгъэпсэхупIэхэм я нэхъ зэIузэпэщ Къуэ Быдэм щIэупщIэшхуэ щIиIэр.Сэ Куршевель и хьэщIэщхэр слъэгъуакъым, ауэ Сочэ щекIуэкIа Олимпиадэм и фIыщIэкIэ мы щIыпIэм щаухуа хьэщIэщхэр сыт и лъэныкъуэкIи зэпэщщ, я нэхъ къулей хэплъыхь зыщIри арэзы хъуну. Псом хуэмы-дэу бгъэщIагъуэр бгыщхьэм къыздекIуэкIыу щаухуа къалэ цIыкIухэращ. Архитекторхэм егупсысауэ зэрагъэзэхуам псэр яхьэху. ХьэщIэщхэм я гугъу пщIымэ, я нэхъ къиинми шхынкIи нэгъуэщI хуэIухуэщIэкIи япиубыдын игъуэтынкъым. А псом щыфIыкIыжауэ ди къулейхэр Альпрэ Пиренеярэ я щIымахуэ зыгъэпсэхупIэхэм кIуэрти, иджы коронавирусым къызэтригъэувыIащ. ГурыIуэгъуэщ: зыгъэпсэхупIэхэр зэпэщми, абы унэсыху къызэбнэкIынур фаджэмэ, къулейм Европэр къыхихынущ, я гъуэгукIи я къалэхэмрэ къуажэхэм-рэ я теплъэкIи нэр зыгъэгуфIэщи.
Къуэбыдэ и бгы къежэхыпIэхэм щылажьэхэм зыхуагъэхьэзыращ я хьэщIэхэр зэрахъумэнум: кIапсэ гъуэгум и кабинэхэр махуэм зыбжанэрэ ялъэщIынущ, чэзу зэтримыхьэным волонтёрхэр кIэлъыплъынущ, а щIыпIэ дыдэм коронавирусым теухуауэ экспресс-анализ щрагъэтынущ, нэгу зегъэужь Iуэху псори щекIуэкIынур щIыбращ.
Фэри, дауи, фощIэ иужьрей зэманым зыгъэпсэхупIэ зэпэщхэр къызэгъэпэщыным ди къэралым ахъшэшхуэ зэрыхилъхьэр, мылъку зиIэхэр а Iуэхум къыхыхьэну зэрытригъэгушхуэр. Роботхэр ди пIэкIэ лэжьэным, цIыхухэм загъэпсэхуным дыхуагъэхьэзыру пIэрэ, жыпIэу ухъуапсэми хъунущ. Ауэ Iуэхур здэщыIэр, дауи, аракъым. Япэрауэ, цIыхухэм я дуней тетыкIэм зихъуэжащ, къакIухьыну, заплъыхьыну, загъэпсэхуну хуейщ. ЩIым я нэхъ бейр ущиIэкIэ, абыкIэ зыгуэр къомылэжьыныр узыщыукIытэн хуэмыхуагъщ. Къапщтэмэ, зыплъыхьакIуэ, зыгъэпсэхуакIуэ къахуэкIуэхэм къагъанэ ахъшэр зи хэхъуэ къигъэхъуапIэ къэралхэр мащIэкъым. Хьэрып Эмират Зэгуэтхэм я щапхъэр пхурикъунщ: ахэм я хэхъуэм и нэхъыбэр къахуэзыхьыр зыплъыхьакIуэ къахуэкIуэхэращ, армыхъумэ зэрыбей щIыдагъэракъым. Дэ зыкъэтщIэжам хуэдэу аращ мы Iуэхум теухуауи, Урысейм и щIыналъэхэм щекIуэкIыну лэжьыгъэм Къэбэрдей-Балъкъэрыр къыкIэрымыхуным и мыхьэнэр къэлъытэгъуейщ.
